Κοινή θέση του Συμβουλίου

της 6ης Δεκεμβρίου 2001

για τη συμμετοχή της Ευρωπαϊκής Ένωσης στον Οργανισμό Ενεργειακής Ανάπτυξης της Κορεατικής Χερσονήσου (KEDO)

(2001/869/ΚΕΠΠΑ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Το Ευρωπαϊκό Συμβούλιο, κατά τη σύνοδό του στις 24 και 25 Ιουνίου 1994 στην Κέρκυρα, απέδωσε ιδιαίτερη σημασία στη συμμόρφωση όλων των μερών προς τη συνθήκη περί μη διαδόσεως των πυρηνικών όπλων.

(2) Στα συμπεράσματά του, το Ευρωπαϊκό Συμβούλιο της Μαδρίτης, της 15ης και 16ης Δεκεμβρίου 1995, υπογράμμισε τη σημασία της συμμετοχής της Ευρωπαϊκής Ένωσης, υπό όρους που θα καθοριστούν, στον Οργανισμό Ενεργειακής Ανάπτυξης της Κορεατικής Χερσονήσου (KEDO).

(3) Το Συμβούλιο εξέδωσε τα συμπεράσματά του στις 26 Φεβρουαρίου 1996.

(4) Η Ευρωπαϊκή Κοινότητα Ατομικής Ενέργειας (Ευρατόμ) διαπραγματεύθηκε την ανανέωση της συμμετοχής της στον KEDO προκειμένου να στηρίξει τους στόχους του, παρέχοντάς του σημαντικούς πόρους επί μία πενταετία.

(5) Ενδείκνυται να ρυθμιστούν οι λεπτομέρειες της εκπροσώπησης της Ευρωπαϊκής Ένωσης στο Εκτελεστικό Γραφείο του ΚΕDΟ και, προς τούτο, το Συμβούλιο και η Επιτροπή συμφώνησαν ότι, όταν το Εκτελεστικό Γραφείο του KEDO εξετάζει ζήτημα που δεν υπάγεται στην αρμοδιότητα της Ευρατόμ, το λόγο θα λαμβάνει η Προεδρία του Συμβουλίου της Ευρωπαϊκής Ένωσης για να διατυπώσει σχετική θέση.

(6) Τα αποτελέσματα της εξέτασης της κοινής δράσης 96/195/ΚΕΠΠΑ(1) επιβεβαίωσαν το γεγονός ότι η δράση της Ευρωπαϊκής Ένωσης συμβάλλει ουσιαστικά στην επίτευξη του στόχου της Ευρωπαϊκής Ένωσης, ήτοι στην εξεύρεση γενικής λύσης στο πρόβλημα της διάδοσης των πυρηνικών όπλων στην Κορεατική Χερσόνησο.

(7) Η χρηματοδοτική συνεισφορά της Κοινότητας προς τον KEDO θα πρέπει να αναστέλλεται όταν η Λαϊκή Δημοκρατία της Κορέας (ΛΔΚ) δεν τηρεί όπως οφείλει τις υποχρεώσεις της για μη διάδοση πυρηνικών όπλων, τις οποίες υπέχει δυνάμει της συμφωνίας-πλαίσιο που συνήφθη το 1994 μεταξύ των Ηνωμένων Πολιτειών της Αμερικής και της ΛΔΚ, ή δεν επιτρέπει στην Ευρωπαϊκή Ένωση να ασκεί την επιτήρηση ή/και να πραγματοποιεί τις περιοδικές εξωτερικές αξιολογήσεις που προβλέπονται για τον σκοπό αυτό.

(8) Είναι σκόπιμο να καταργηθούν η κοινή δράση 96/195/ΚΕΠΠΑ, καθώς και η κοινή θέση 97/484/ΚΕΠΠΑ(2), και να αντικατασταθούν από μία νέα κοινή θέση,

ΕΞΕΔΩΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Στόχος της παρούσας κοινής θέσης είναι η συμβολή στην εξεύρεση γενικής λύσης του προβλήματος της διάδοσης των πυρηνικών όπλων στην Κορεατική Χερσόνησο.

Προς το σκοπό αυτόν, και σύμφωνα με τους στόχους του KEDO, η Ευρωπαϊκή Ένωση συντάσσεται με τη διεθνή αυτή δράση, η οποία έχει μεγάλη σημασία στον τομέα της μη διάδοσης και της πυρηνικής ασφάλειας.

Άρθρο 2

1. Για θέματα που δεν υπάγονται στην αρμοδιότητα της Ευρατόμ, ιδίως για το θέμα αναστολής της χρηματοδοτικής συνεισφοράς στην περίπτωση που η ΛΔΚ δεν τηρεί όπως οφείλει τις υποχρεώσεις της για μη διάδοση πυρηνικών όπλων, τις οποίες υπέχει δυνάμει της συμφωνίας-πλαίσιο που συνήφθη το 1994 μεταξύ των Ηνωμένων Πολιτειών της Αμερικής και της ΛΔΚ, ή δεν επιτρέπει στην Ευρωπαϊκή Ένωση να ασκεί την επιτήρηση ή/και να πραγματοποιεί τις περιοδικές εξωτερικές αξιολογήσεις που προβλέπονται για τον σκοπό αυτόν, η θέση στο πλαίσιο του Εκτελεστικού Γραφείου του KEDO καθορίζεται από το Συμβούλιο και διατυπώνεται από την Προεδρία.

2. Συνεπώς, η Προεδρία συμπράττει στενά στις εργασίες που διεξάγονται στο πλαίσιο του Εκτελεστικού Γραφείου του KEDO και ενημερώνεται αμέσως για κάθε θέμα κοινής εξωτερικής πολιτικής και πολιτικής ασφάλειας που εξετάζεται κατά τις συνεδριάσεις του Εκτελεστικού αυτού Γραφείου.

3. Η Επιτροπή υποβάλλει έκθεση στο Συμβούλιο σε τακτά διαστήματα και, οσάκις απαιτείται, υπό την αιγίδα της Προεδρίας επικουρούμενης από τον Γενικό Γραμματέα του Συμβουλίου, Ύπατο Εκπρόσωπο για την ΚΕΠΠΑ.

Άρθρο 3

Η κοινή δράση 96/195/ΚΕΠΠΑ καθώς και η κοινή θέση 97/484/ΚΕΠΠΑ καταργούνται και αντικαθίστανται από την παρούσα κοινή θέση.

Άρθρο 4

Η παρούσα κοινή θέση παράγει αποτελέσματα από την ημέρα της εκδόσεώς της. Παύει να ισχύει στις 31 Δεκεμβρίου 2005.

Άρθρο 5

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 6 Δεκεμβρίου 2001.

Για το Συμβούλιο

Ο Πρόεδρος

M. Verwilghen

(1) ΕΕ L 63 της 13.3.1996, σ. 1.

(2) ΕΕ L 213 της 5.8.1997, σ. 1.